Diari Oficial de la Generalitat Valenciana


Sumari del DOGV 3963, del 21-03-2001 (2001/2147)

RESOLUCIÓ de 5 de març de 2001, de la directora de l'Institut Valencià d'Estadística (IVE), per la qual es convoquen ajudes per a projectes d'investigació estadística.
-----------------------------------------------------------------------------------------------------------------------------------------------------------------------

### Dades del document

Número de DOGV
:   3963

Data del DOGV
:   21-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/2147


Data del document
:   05-03-2001

Organisme emissor
:   Institut Valencià d'Estadística

Tipus de document
:   Resolució

Descriptors 

:   * estadística
    * suport econòmic

RESOLUCIÓ de 5 de març de 2001, de la directora de l'Institut Valencià d'Estadística (IVE), per la qual es convoquen ajudes per a projectes d'investigació estadística. [2001/M2147]
  
Els principis de l'activitat estadística a la Comunitat Valenciana estan regulats en la Llei 5/1990, de 7 de juny, de la Generalitat Valenciana, d'Estadística de la Comunitat Valenciana i en el Decret 11/1991, de 21 de gener, del Consell de la Generalitat Valenciana, pel qual s'aprova el Reglament de la Llei d'Estadística de la Comunitat Valenciana.
  
Entre els principis d'aquesta activitat estadística es troben el principi d'interés públic i el de correcció tècnica. El primer d'aquests principis estableix, que la informació estadística és d'interés públic quan el seu coneixement i la seua anàlisi són necessaris o convenients per a la presa de decisions estratègiques en favor de la societat. D'altra banda, el principi de correcció tècnica imposa la utilització dels instruments estadístics amb la metodologia científica adequada en matèria estadística. L'Institut Valencià d'Estadística (IVE) ha de vetlar pel compliment d'aquests principis.
  
L'IVE té també entre els seus objectius principals l'impuls de l'activitat estadística. En aquest sentit, la investigació estadística que contribuïsca al coneixement i l'anàlisi de la realitat geogràfica, econòmica, demogràfica, cultural i social de la Comunitat Valenciana, junt amb la investigació d'aspectes metodològics necessaris per a millorar l'activitat estadística, han de ser objecte d'atenció prioritària per a l'IVE.
  
Incentivar la investigació estadística suposa, doncs, impulsar l'activitat estadística pública a la Comunitat Valenciana, i al mateix temps fomentar la participació dels agents socials en els estudis i anàlisis d'interés estadístic.
  
La investigació estadística figura en els objectius i activitats del pressupost de l'IVE per a l'exercici 2001, i hi ha suficient consignació pressupostària en la Llei de Pressupostos de la Generalitat Valenciana per a l'exercici referit.
  
D'acord amb les funcions atribuïdes a l'Institut Valencià d'Estadística en la Llei 5/1990, d'Estadística de la Comunitat Valenciana, en la Llei 14/1997, de creació de l'Institut Valencià d'Estadística, i en el Decret 65/1998, pel qual s'aprova el Reglament Orgànic i Funcional de l'Institut Valencià d'Estadística, resolc
  
Primer. Convocatòria i objecte
  
1. La present resolució té per objecte la convocatòria i regulació d'ajudes destinades a promoure la realització de treballs d'investigació, metodològics i aplicats, sobre temes relacionats amb l'àrea de l'Estadística Pública d'interés per a la Comunitat Valenciana.
  
Segon. Beneficiaris
  
1. Podran ser beneficiaris de les ajudes regulades en aquesta resolució els organismes que s'esmenten a continuació:
  
a) Les universitats, en el cas de projectes d'investigació estadística que han de realitzar investigadors individuals o grups d'investigació adscrits als departaments o altres unitats o centres universitaris dependents.
  
b) Les empreses públiques o privades que tinguen entre els seus fins l'estudi i la realització de treballs d'investigació científica.
  
c) Altres entitats públiques o privades que tinguen entre els seus fins l'estudi i la realització de treballs d'investigació científica.
  
Tercer. Àrees d'investigació
  
1. L'objecte d'investigació dels projectes que podran subvencionar-se s'haurà d'enquadrar en alguna de les àrees d'investigació següents:
  
a) Desenvolupament o aplicació de metodologies estadístiques per a l'anàlisi o l'estudi de dades o aspectes instrumentals d'interés per a l'Estadística Pública de la Comunitat Valenciana, relacionats amb algun dels temes que s'assenyalen a continuació:
  
- Competitivitat empresarial.
  
- Estructura i activitat comercial a la Comunitat Valenciana.
  
- Aspectes conjunturals del sector immobiliari.
  
- Estructura i activitat turística.
  
- Proveïment, demanda i gestió de l'aigua.
  
- Condicions de vida de la població.
  
- Georeferenciació de bases de dades.
  
- Tècniques de protecció de dades estadístiques.
  
- Noves tecnologies aplicades a la difusió estadística.
  
- Ocupació i salaris.
  
- Demografia a la Comunitat Valenciana.
  
- Documentació estadística.
  
- directoris d'empreses.
  
- Treballs de camp.
  
b) Desplegament de metodologies o estudis estadístics relacionats amb temes d'interés general per a l'Estadística Pública de la Comunitat Valenciana i que tinguen relació amb el Pla Valencià d'Estadística (2001-2004).
  
Quart. Duració
  
1. Els projectes seleccionats s'hauran de realitzar i lliurar en l'IVE abans de l'1 de desembre de 2001.
  
2. Excepcionalment, els beneficiaris podran sol·licitar la pròrroga del termini assenyalat en l'apartat anterior, sempre que concórreguen circumstàncies que així ho aconsellen, mitjançant escrit dirigit al director o directora de l'IVE.
  
Cinqué. Quantia i característiques de les ajudes
  
1. Les ajudes previstes en aquesta resolució podran finançar parcialment o totalment l'import del projecte i podran ser destinades a sufragar les despeses de qualsevol naturalesa que ocasione la seua realització, inclosos els del personal adscrit a aquest.
  
2. L'ajuda per projecte d'investigació no podrà excedir d'un milió de pessetes (6.010,12 euros). En el supòsit d'acreditar-se que l'import del projecte supera aquesta quantitat, podrà concedir-se una ajuda superior, quan les disponibilitats pressupostàries ho permeten.
  
3. L'import de les ajudes, en cap cas, podrà ser de tal quantia que, aïlladament o en concurrència amb subvencions o ajudes d'altres ens públics o privats, supere el cost de l'activitat que s'ha de realitzar.
  
4. L'import global màxim destinat a finançar aquestes ajudes, per a l'exercici pressupost 2001, ascendeix a un total de 2.000.000 de pessetes (12.020,24 euros). Es finançaran a càrrec del capítol IV del pressupost de l'IVE per a l'exercici 2001.
  
Sisé. Sol·licituds, documentació i termini
  
1. Les sol·licituds seran subscrites pels representants de les entitats sol·licitants que compten amb poder suficient. En cas que l'entitat sol·licitant siga una universitat, les sol·licituds hauran de ser subscrites pels qui tinguen les facultats, de conformitat amb el que estableixen els seus estatuts.
  
2. Quan el projecte el realitze un grup d'investigació, haurà de designar-se un representant o investigador o investigadora principal, que representarà aquest grup davant l'IVE.
  
3. Les sol·licituds d'ajudes es formalitzaran en l'imprés el model del qual s'insereix com a annex I d'aquesta resolució. Aquestes sol·licituds estaran a disposició dels interessats en el Registre de l'IVE (plaça Nàpols i Sicília, 10, 3a planta, València) i en els punts d'informació dels PROP, i podran presentar-se en el Registre de l'IVE o tramitar-ho per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Les sol·licituds hauran de dur adjunta la documentació següent:
  
- Fotocòpia del DNI de l'investigador o investigadora principal i de cadascun dels membres del grup d'investigació que participen en el projecte.
  
- Curriculum vitae de l'investigador o investigadora principal.
  
- Currículum-resum del grup investigador, referit fonamentalment als temes relacionats amb el projecte d'investigació presentat.
  
- Conformitat i dades de l'equip investigador d'acord amb l'annex II d'aquesta resolució.
  
- Conformitat per a la realització del treball i declaració indicant si es rep o ha rebut algun tipus d'ajuda per al mateix projecte i característiques, d'acord amb l'annex III d'aquesta resolució.
  
- Memòria del projecte d'investigació on es recullen els epígrafs següents:
  
 ?Antecedents i estat actual de la investigació.
  
- Objectius.
  
- Metodologia.
  
- Pla de treball. Cronograma.
  
- Aportació específica innovadora que el projecte va a suposar en l'àrea que s'ha de desplegar.
  
- Pressupost detallat i justificat sobre la base de les característiques del projecte.
  
- Estimació dels recursos humans (nombre de persones i nombre d'hores a la setmana per persona) que es van a emprar per al desenvolupament de la investigació.
  
- Relació d'explotacions específiques de dades que, amb caràcter excepcional, necessitaria aportar l'IVE per a dur a terme el projecte.
  
5. El termini per a la presentació de sol·licituds serà de 15 dies hàbils a partir de l'endemà de la publicació de la present resolució en el Diari Oficial de la Generalitat Valenciana.
  
Seté. Comissió de selecció
  
1. S'estableix una comissió de selecció dels projectes que elaborarà i elevarà l'oportuna proposta d'adjudicació de les ajudes al director o directora de l'IVE. Aquesta comissió estarà formada per:
  
President o presidenta: el director o la directora de l'IVE.
  
Vocal: el cap o la cap de l'Àrea Tècnica de l'IVE.
  
Vocal: el cap o la cap del Servei de Gestió Administrativa, que actuarà com a secretari o secretària de la comissió.
  
Vocal: el cap o la cap del Servei de Coordinació, Planificació i Difusió Estadística.
  
Vocal: el cap o la cap del Servei d'Estadístiques Econòmiques.
  
Vocal: el cap o la cap del Servei d'Estadístiques Demogràfiques i Socials.
  
2. La comissió de selecció podrà requerir tots els informes que estime oportuns i la assistència d'experts quan l'índole dels projectes presentats així ho aconselle, així com dirigir-se als sol·licitants per a demanar-los documentació addicional o per a concertar una entrevista que permeta una major clarificació del contingut dels projectes.
  
3. La comissió de selecció es regirà pel que estableixen els articles 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Vuité. Criteris de selecció
  
1. La comissió de selecció determinarà els projectes d'investigació que seran sotmesos a valoració. La comissió elaborarà una relació ordenada d'aquests projectes, per ordre de preferència, per a la qual cosa es tindran en compte els criteris següents:
  
- Interés del projecte per a l'Estadística Pública Valenciana.
  
- Originalitat i aportació innovadora del tema proposat en el projecte.
  
- Correcta especificació de la metodologia plantejada en el projecte.
  
- Qualificació professional i experiència de l'equip investigador en projectes d'investigació.
  
- Adequada definició dels objectius del projecte.
  
- Realització, per part de l'equip investigador, de projectes d'investigació desplegats amb la qualitat científica suficient.
  
- Experiència i/o prestigi de l'investigador o investigadora principal en la direcció de projectes d'investigació.
  
Nové. Resolució
  
1. Les ajudes seran adjudicades pel director o directora de l'IVE, a la vista del veredicte de la comissió de selecció i avaluació, en el termini màxim d'un mes a partir de l'endemà de l'acabament de presentació de sol·licituds.
  
2. La no resolució adjudicant dins del termini establit anteriorment produirà l'efecte de la desestimació presumpta de les sol·licituds presentades.
  
3. La resolució es notificarà a les empreses i/o persones interessades. A més es publicarà en el Diari Oficial de la Generalitat Valenciana.
  
4. En els 10 dies següents a la notificació de la resolució, els beneficiaris hauran de procedir a l'acceptació de l'ajuda i de totes les obligacions que es deriven de la present resolució. Transcorregut aquest termini sense haver-se efectuat l'acceptació, quedarà sense efecte la resolució de concessió. En el termini d'aquests 10 dies, els beneficiaris han d'aportar a l'IVE la documentació següent:
  
- Universitats i entitats públiques :
  
- Fotocòpia de la targeta del codi d'identificació fiscal (CIF).
  
- Empreses i ens privats:
  
- Fotocòpia de la targeta del codi d'identificació fiscal (CIF).
  
- Còpia autenticada de l'escriptura de constitució, així com dels estatuts.
  
- Documentació autenticada acreditativa de què el sol·licitant està facultat per a sol·licitar aquestes ajudes en nom de l'entitat.
  
Deu. Obligacions dels beneficiaris
  
1. Les obligacions dels beneficiaris de les ajudes són les següents:
  
a) Realitzar l'activitat subvencionada establida en la resolució de concessió, complint el que estableix la present resolució i la legislació aplicable, especialment pel que fa a la salvaguarda del secret estadístic que s'estableix en la Llei 5/1990 d'Estadística de la Comunitat Valenciana i en el Decret 11/1991, pel qual s'aprova el Reglament de la Llei d'Estadística de la Comunitat Valenciana.
  
b) Acreditar l'aplicació dels fons en la forma establida en el punt onzé.
  
c) Justificar davant l'IVE la realització de l'activitat, així com el compliment dels requisits i condicions que determinen la concessió o el gaudiment de la subvenció.
  
d) El sotmetiment a les actuacions de seguiment i comprovació que ha d'efectuar l'IVE, facilitant-li la informació requerida sobre el desplegament i resultats parcials dels projectes.
  
e) Comunicar a l'IVE l'obtenció de subvencions o ajudes per a la mateixa finalitat, en el termini màxim de 15 dies des de la notificació d'aquestes.
  
Onze. Forma de pagament
  
1. L'import de les ajudes serà lliurat a favor de les entitats beneficiàries. El pagament de les ajudes concedides s'efectuarà de la manera següent:
  
- El 40% en concepte de bestreta a partir de l'acceptació expressa de l'ajuda conforme al punt nové. 4 d'aquesta resolució.
  
- El 20% següent després de la comprovació de la documentació justificativa de l'efectiva i correcta aplicació de la suma lliurada, amb la qualificació prèvia de conformitat pel cap o per la cap de l'Àrea Tècnica de l'IVE.
  
- El 40% restant al lliurament dels treballs, amb la qualificació prèvia de conformitat pel cap o per la cap de l'Àrea Tècnica de l'IVE.
  
2. Els treballs s'hauran d'acabar abans de l'1 de desembre de 2001 o, si és el cas, en l'assenyalat en la concessió de pròrroga dictada a aquest efecte pel director o la directora de l'IVE. Dins dels 15 dies naturals següents a aquesta data, els beneficiaris hauran de lliurar, a efectes de justificació del fi de la subvenció i de la seua qualificació prèvia al pagament del 40% restant, la següent documentació:
  
a) Memòria final del treball, en la qual de manera clara s'especificarà :
  
- Objecte d'investigació i objectius concrets del projecte.
  
- Material i metodologia emprats.
  
- Resultats concrets obtinguts.
  
- Valoració crítica dels resultats.
  
- Bibliografia.
  
b) Memòria justificativa de les despeses realitzades i la seua adequació al pressupost presentat, incloent-hi una descripció del temps i la dedicació dels recursos humans emprats per a la realització del treball, així com la relació definitiva d'investigadors que han participat en el projecte.
  
c) Resum de la investigació i els seus resultats en forma d'article científic (màxim 25 folis), que haurà de ser enviat també en suport magnètic en el format que s'indique oportunament
  
Dotze. Alteració de les condicions.
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes, podrà donar lloc a la modificació de la resolució de concessió.
  
Tretze. Reintegrament
  
1. Procedirà el reintegrament de les quantitats percebudes i l'exigència de l'interés de demora des del moment del pagament, en els casos següents:
  
a) Obtenir la subvenció sense reunir les condicions requerides per a això.
  
b) Incompliment de les condicions imposades als beneficiaris amb motiu de la concessió.
  
c) Incompliment de l'obligació de justificació.
  
d) Incompliment de la finalitat per a la qual la subvenció fou concedida.
  
e) La negativa o obstrucció a les actuacions de control establides en el Text Refós de la Llei d'Hisenda Pública de la Generalitat Valenciana.
  
f) Per l'excés obtingut sobre el cost de l'activitat realitzada en el cas que es perceben unes altres subvencions o ajudes per al mateix projecte.
  
Catorze. Propietat dels treballs
  
1. Els investigadors tenen tots els drets de propietat intel·lectual que als autors de treballs científics atorga el text refós de la Llei de Propietat Intel·lectual aprovat pel Reial Decret Legislatiu 1/1996, de 12 d'abril.
  
2. L'IVE es reserva la facultat d'ús i publicació dels treballs subvencionats, sense per això fer seues les opinions i els resultats dels treballs. No obstant això els autors podran publicar els resultats sempre que el director o la directora de l'IVE concedisca autorització sol·licitada expressament a l'efecte, i serà indispensable esmentar l'IVE com a entitat finançadora.
  
Quinze. Entrada en vigor
  
1. La present resolució entrarà en vigor l'endemà de la seua publicació en el Diari Oficial de la Generalitat Valenciana.